Lélekmentés és Isten dicsősége VIII.
Az evangélium átadása 
Az egyik tanítás, amely alapvetően meghatározza az evangelizálásunkat, úgy hangzott, hogy a lélekmentés egy folyamat. Nem csupán a megtéréshez vezető utolsó lépcsőből áll az evangelizálás, hanem az magában foglalja az előkészítő lépéseket is. Isten nem csupán aratóknak rendelt minket, hanem ránk bízza az aratás és magvetés munkáját is.
Most, amikor az evangélium szóbeli átadásával fogunk foglakozni, ugyanígy szükséges ezt észben tartanunk. Ha ugyanis az evangéliumra, mint egy folyamatra tekintünk, ez meg fog minket kímélni attól, hogy csupán az ötmondatos evangéliumi üzenet vagy a megtérő imádság átadására törekedjünk. Ha az evangelizáció egy folyamat, és nem mindenkinek ugyanarra a két-három mondatos sablonra van szüksége az adott helyzetben, akkor ez nyitottá tehet az emberek iránt, megerősíti az Istentől való függésünket a lélekmentésben, és megóvhat a görcsös „ezt mindenképpen el kell mondanom” hozzáállástól.
1. Különböző emberek 

Az első pontunk a szóbeli bizonyságtétel terén tehát ez: az emberek különbözőek, és az evangélium nem ugyanazon részére van szükségük. Természetesen minden embernek az evangéliumra van szüksége, minden lelki problémára az evangélium adja meg a választ. Azonban az evangélium üzenetéből nem mindenkinek ugyanazt a dolgot kell továbbadnunk, amikor találkozunk velük. Kicsit hasonló ez a folyamat egy matekérettségire való felkészülésre. A matekérettségihez mindenkinek ugyanarra a dologra van szüksége: hogy átfogó ismerete legyen a tananyagból. Azonban ez nem jelenti, hogy mindenki ugyanazon a ponton akadt meg. Lehet, hogy valaki az algebrában gyengélkedik, másvalaki a koordinátageometriában, és olyanok is vannak, akiknél az összeadás és kivonás alapműveleteinél kell kezdeni a felkészülést. Az emberek állapota sokféle, éppen ezért a mi feléjük való válaszunk is más és más. Pál is erre buzdít:
„5Bölcsen viselkedjetek a kívül lévők irányában, a kedvező alkalmakat áron is megvegyétek. 6Beszédetek mindenkor kellemes, sóval fűszerezett legyen, hogy tudjátok, kinek milyen választ adjatok.” (Kol 4,5-6)

Ez a kép egy felszabadult, a kívülállók felé nyitott, sőt azokkal jó kapcsolatot ápoló keresztyén képét tárja elénk. Nem olyanét, aki görcsös, és akinek evangelizálása pár mondat ismétlésében merül ki. Hanem aki gondolkodik azon, hogy kinek milyen választ adjon. 
Érdekes, hogy Pál a válaszadásról beszél – de mi kell ahhoz, hogy másoknak választ adjunk? Először is az, hogy ismerjük a kérdést – ez pedig lehetetlen, ha nem hallgatjuk meg őket. A kívülállók ritkán jönnek oda nyílt és őszinte kérdéssel, hogy „Hogyan ismerhetem meg azt az Istent, akit te imádsz?” Sokszor a problémáikat panaszkodás, kiábrándultság vagy a kilátástalanság kifejezésével tárják fel. Ahhoz, hogy válaszolni tudjunk nekik, először is figyelnünk kell rájuk, érdeklődni felőlük, gondolkozni problémájukon – sokkal inkább, mint gyorsan és sokat beszélni.
Úgy gondolom, hogy ennek az alapelvnek a megértése felszabadít minket az evangelizációs görcstől. Nyugodtan lépjünk kapcsolatba hitetlenekkel. Barátkozzunk velük, érdekeljenek a problémáik, találjunk közös beszédtémákat – legyünk sóval fűszerezettek! Bátran alkalmazkodhatunk a másik szokásaihoz vagy lelkiismeretéhez mindaddig, amíg ezzel nem veszélyeztetjük az Istennek való szívbeli engedelmességet, azaz nem vétkezünk. 
2. Cél: a személyes hit
Vagyis először meg kell látnunk azt, hogy az emberek különbözőek. Azonban tovább kell mennünk. A célunk ugyanis az, hogy kinek-kinek állapotához mérten átadjuk az evangéliumot. A célunk nem csupán barátkozás, hanem az, hogy Krisztus küldötteiként katonákat toborozzunk az Ő zászlaja alá. A szemünknek mindvégig ezen a célon kell lennie. Vagyis a második pontunk az, hogy a kívülállókat a Krisztusba vetett személyes hitre akarjuk vezetni – nem többre, nem kevesebbre. A magvető példázata nagy segítség abban, hogy a személyes hit mit és mit nem jelent.
„Amikor valaki hallja a mennyek országáról szóló igét, de nem érti, eljön a gonosz, és kiragadja a szívébe vetett magot. Ez az, amelyik az útfélre esett.” (Mt 13,19)

Ez a példázat a magvető útjába kerülő négy talajtípusról szól. A négy talaj az emberek négyféle reakcióját mutatja. Az első az útfélre esett mag. A földnek ezen a részén emberek járnak, akik keményre taposták azt. Az ide vetett gabona csupán leesik a földre, ám a föld annyira kemény, hogy nem tud a mélybe hatolni. Sok ember szíve ilyen kemény. Nem érdekli őket Isten, sem a lelki dolgok. Lehetnek nagyon kedvesek, barátságosak, szórakoztatók és rendesek, ám Isten Igéje irányából megközelíthetetlenek. Lehet, hogy haragosak Istenre vagy éppen közömbösek. 

Nyilván őket a legnehezebb megnyerni. Egyetlen megoldás az, ha Isten összetöri a szívüket, azaz feltöri a kemény lelki földet, és alkalmassá teszi a mag befogadására. Az ilyen érdektelen emberek felé elsősorban közbenjárással, imádsággal kezdjük a munkát. Mi erőszakkal nem tudunk szívük belsejébe hatolni, és felszántani azt – ehhez Isten szívet átalakító ereje kell. Tehát amellett, hogy nem adjuk fel a velük való kapcsolatot, tartsunk ki az értük való imádkozásban. A mi Istenünk hatalmas, aki most is munkálkodik, és a legelképzelhetetlenebb embereket is képes megváltoztatni.
„20A köves talajra hullott mag pedig az, amikor hallja valaki az igét, s mindjárt nagy örömmel fogadja, 21de nem gyökerezik meg benne, ezért csak ideigvaló, s amint nyomorgatás vagy üldözés támad az ige miatt, azonnal megtántorodik.”

Ez a reakció már más, mint az előző. Emberünk örömmel fogadja az igét. Az érzelmeivel reagál Isten szavára. Van benne tehát egyfajta öröm és érdeklődés Isten szava iránt. Sok esetben lelkesek az ilyen emberek, érdeklődnek a Biblia iránt. Lehet, hogy fogadkoznak, és úgy tűnik, biztos az útjuk a keresztyénséghez. Ám mindez csalóka, és kiderül: lelkesedésük rövid életű. Érdeklődésüket csupán főként az érzelmek korbácsolják, és nem értik meg igazán, miről szól a keresztyénség. Ezért van az, hogy a negatív események – nyomorgatás, üldöztetés – eltántorítja őket a hittől. Eszünkbe juthat Jézus másik példázata a toronyépítésről. Ezek az emberek nem mérték fel a keresztyénség költségeit, és amikor szembesülnek velük, inkább ott hagyják. 
Mindebből látnunk kell, hogy az érzelem önmagában nem elég a keresztyénséghez. Ahhoz, hogy valaki Krisztust Urának mondja, tisztában kell lenni azzal, hogy mit jelent Őt követni. Nem ítélhetünk csupán az érzelmi reakciókból. Ha csak tizedannyi ember venne részt rendszeresen az alkalmainkon, mint aki lelkendezve mondta nekem azt, hogy milyen jó volt egy-egy szolgálat, akkor talán kétszer ekkora teremben sem férnénk el. A lélekmentés folyamatában ne engedjük, hogy az érzelmek vezessenek egy ember állapotának megítélésében. A megtéréshez mélyebbre kell menni.
„22A tövisek közé esett mag pedig az, aki hallgatja ugyan az igét, de az élet gondja és a gazdagság csábítása megfojtja az igét, úgyhogy nem terem gyümölcsöt.” 
Ez ismét egy másfajta reakció. Az előző típussal ellentétben a tövisek közé esett mag kihajt. A gyökere mélyebbre ereszkedett, mint az előző esetben. Azonban ez még mindig nem elég. Hiszen az igével együtt más magok is nőttek a szívben. Ott van ugyan Isten ismerete, azonban az élet gondjai és a gazdagság csábítása nagyobb hajtóerőt jelent, és végül legyőzi, megfojtja, elpusztítja Isten Igéjét. 
Ez a típus emlékeztet minket arra, hogy a keresztyén élet nem csupán érzelem és ismeret. Talán ismerünk embereket, akiknél látszólag minden rendben volt: buzgónak tűntek, sok dolgot tudtak Istenről, azonban egy-egy ponton mégis elmaradtak. Mi volt a hibájuk? Talán keveset tudtak, több tanításra lett volna szükségük? Sokszor úgy gondoljuk, hogy igen. „Ha ezt elmondhattam volna neki! Ha ezt az igét tudta volna!” – és azt hisszük, hogy mindezek megmenthették volna a hitehagyástól. Úgy gondolom, hogy tévedünk. Sok esetben a probléma nem az, hogy valaki nem tud eleget az evangéliumról. Hanem az, hogy ragaszkodik a saját akaratához, elképzeléséhez, és végül ez kerekedik felül. Az érzelmi és értelmi oldal mellett hiányzott az akarat.
Kedves budapesti gyülekezet, ez egy gyakori hibánk. Gyakran úgy evangelizáljuk az embereket, mintha a problémájuk csupán intellektuális lenne. Ha kifogása van, akkor újabb és újabb dolgokat mondunk el neki. Tanítjuk rengeteg dologról, akár olyan keményebb témákról is, mint az eleve elrendelés. Közben pedig nem vesszük észre, hogy az igazi problémájuk nem értelmi, hanem akarati. 

Könnyű lenne, ha az evangelizálás csupán az ismeret átadásából állni. Villámgyorsan lehetne városrészeket informálni Krisztus munkájának jelentőségéről. Azonban a megtérés többet jelent. A megtéréshez elengedhetetlen a szívbeli megalázkodás, az akarat Krisztusnak való átengedése. Nyilván mi senkinek az akaratát megváltoztatni nem tudjuk és nem akarjuk. Ez ismét csak a Szentlélek munkája. Azonban az emberekkel való foglalkozásban értsük meg, hogy a világ legtöbb tudása és a világ legjobb keresztyén tanítói sem tudnak valakit keresztyénné tenni. Hiszen a probléma belül van –a probléma a bűnös, lázadó, Istennek engedni nem akaró szív.

Milyen következménye van ennek az evangelizálásunkra? Úgy gondolom az, hogy ne vezessen meg minket valakinek a lelkesedése, sőt ne is csak magunkra figyeljünk, és dőljünk hátra akkor, ha mindent elmondtunk. Az emberek szíve a probléma, és ahhoz, hogy segíteni tudjunk nekik a Krisztusra szorultságuk felismerésében, előttük is fel kell tárni, hogy a keresztyén élet nem csupán ismeret, hanem döntés Krisztus mellett. Ismét csak az a fontos, hogy tudjunk figyelni rájuk, és akár kérdésekkel rámutatni arra, hogy az üdvösséghez vezető egyedüli út az, ha romlott, Istennek nem engedelmeskedő akaratuk megújul Krisztus kegyelméből. Úgy gondolom, hogy Jézus pont ezt tette a gazdag ifjúval, amikor világossá vált, hogy a vagyonát többre becsüli Isten országánál.
Tehát ne csak „tanítsuk” a kívülállókat, kedves keresztyén testvérek, hanem beszéljünk velük, és kutassuk, hogy mi az a mély probléma, ami akadályozza őket a Krisztusnak való odaszánásban. Sokszor ez nem nyilvánvaló. Nemrég olvastam egy cikkben, hogy egy ember megtérésében fontos szerepet játszott egy alkalom, amikor arról a történetről volt szó, amikor Jézus a démonokat a disznókba küldi.
 Hogy segíthet valakinek ez a furcsa történet a megtérésben?  Úgy, hogy ez a férfi egy olyan vallási háttérből jött, ahol nem igazán lehetett kérdéseket feltenni. Ha fel is tett, a válasz az volt, hogy ezek titkok, és a Jézusban való hit nem veszi el az összes kérdést. Mindez bolondságnak tűnt számára, és úgy tűnt, hogy a keresztyén hitnek valójában semmi racionális alapja sincs. Ám amikor feltette a kérdését a disznókról, és kapott egy értelmes választ, ez áttörte ezt a falat benne, és végül Krisztushoz tért. Vagyis az emberekkel való kapcsolatban igenis törekednünk kell a mélyebb dolgok feltárására – ez pedig nem igazán lehetséges kapcsolat és érdeklődés nélkül. 
3. A Szentlélek, a Szentírás és a szentek közössége.
Láttuk, hogy a cél, ami felé segítenünk kell az embereket a teljes – értelmi, érzelmi, akarati – odaszánás. Ám mégis hogyan induljunk el ezen az úton? Hadd adjak három segítséget.
A Szentírás. Az első nagy segítség a Szentírás, azaz Isten szava. Erejéről legvilágosabban a Zsidó levél beszél:
„12Mert Isten beszéde élő és ható, és élesebb minden kétélű kardnál, és elhat a szívnek és léleknek, az ízületeknek és a velőknek megoszlásáig, és megítéli a szív gondolatait és szándékait. 13És nincs olyan teremtmény, amely rejtve volna előtte, sőt mindenek meztelenek és leplezetlenek annak szeme előtt, akinek számot kell adnunk.” (Zsid 4,12-13)

Isten Igéje a fent felsorolt tulajdonságokkal rendelkezik. Nem mi leheljük bele az Igébe ezeket, nem mi tesszük élessé vagy hatékonnyá. Miért fontos ez? Azért, mert a feladatunk az evangelizálásban valójában nem más, mint megismertetni az emberekkel azt, hogy mit mond a Szentírás. A feladatunk nem az, hogy megvédjük a Szentírást, hanem az, hogy világossá váljon a másik számára, hogy mit mond valójában a Biblia. Más szóval ne az legyen a célunk, hogy mi mondjuk el, mit mond a Biblia, ne is az, hogy mi érveljünk a Biblia helyett, hanem inkább vezessük a másikat az Írás olvasásához, hogy maga szembesüljön a Szentírás állásaival. Ne kérjük azt, hogy alapból higgye el, amit a Biblia mond, csupán legyen a célunk annyi, hogy a Bibliából megértessük, hogy mit mond Isten. Ha kifogásai vannak, hogy „Nem hisz Jézus istenségében” vagy „az egész teremtés egy mítosz”, nem kell feltétlen belemenni ezek megválaszolásába – hanem koncentráljunk a Biblia fő üzenetére: mit mond a Biblia Jézusról és az emberről. Bátran elöljünk ki igeszakaszokat olvasásra és közös tanulmányozásra. Hisszük, hogy Isten szava el tudja végezni a hatást az ő életében. Mindez felszabadít attól a kényszertől, hogy „minden kérdésre tudnom kell a választ” – engedjük, hogy a Biblia válaszoljon helyettünk, és ha a választ nem tudjuk, ismerjük be, és kutassuk magunk is. 
A Szentlélek. A másik elengedhetetlen segítségünk a Szentlélek, akinek szerepét nem lehet eleget hangsúlyozni. Sokszor túl nagy az erőlködés bennünk, hogy érveinkkel, stílusunkkal rávegyük a másikat, hogy keresztyén legyen. Ez azonban egyedül a Szentlélek munkája.
„És amikor ő [a Szentlélek] eljön, megfeddi a világot bűn, igazság és ítélet tekintetében.” (Jn 16,8)

A Szentlélek képes bűnismeretre és –bánatra juttatni. Isten sokszor éppen azért ad kudarcokat és eredménytelenséget, hogy ezt felismerjük. Krisztus nélkül semmit sem tehetünk. Ne adjuk fel tehát a könyörgést a másikért, ám ugyanakkor könnyebbüljünk meg, hogy a bűn, igazság és ítélet tekintetében nem mi, hanem Isten Szent Lelke tudja meggyőzni az embert.
A szentek közössége. Végül pedig ne feledkezzünk meg arról, hogy az evangelizálás sosem volt egyéni feladat csupán. Jézus a tanítványait kettesével küldte ki, Péter és János együtt voltak, amikor a templomban vagy a zsidó főtanács előtt bizonyságot tettek. Hasonlóan hozzájuk, nekünk sem kell nélkülözni a testvéri segítséget, kedves budapesti gyülekezet. Sokszor úgy gondoljuk, hogy az „én” feladatom X vagy Y megmentése. De miért nem kérek segítséget? Miért nem építek ki baráti kapcsolatokat ismerőseim és a lelki testvéreim között? Miért szigetelem el a két világot: a hitetlen ismerőseimet és gyülekezeti testvéreimet? Szeretnélek buzdítani arra, kedves budapesti gyülekezet, hogy gondolkozzatok közösségben, amikor a lélekmentésről van szó. Legyen szó szabadidős programról vagy bibliatanulmányozásról, nyugodtan jöjjetek össze keresztyén testvéreitekkel, amikor az evangélium üzenetét akarjátok közvetíteni. Meglátjátok, erősíteni fogjátok egymást.
Mint láttátok, nem adtam receptet az evangelizálásra, mert azt gondolom, hogy nincs ilyen. Azonban remélem, hogy a fenti alapelvek segítenek abban, hogy szabaduljunk a görcsösségtől, és lehessünk sóval fűszerezett beszédű tanítványai Krisztusnak, akik Őrá támaszkodva mennek e világba, hogy az evangélium üzenetét kinek-kinek állapota szerint közvetítsék. Ámen.

